130 મિનિટ્સની આ ફિલ્મ લગભગ પૂરેપૂરી પ્રીડિક્ટેબલ છે, પરંતુ વરુણ ધવન અને આલિયા ભટ્ટની સુપર્બ કેમિસ્ટ્રી તેને ધબાય નમઃ થતાં બચાવી લે છે. નવોદિત ડિરેક્ટર શશાંક ખૈતાનનું સ્માર્ટ રાઈટિંગ ફિલ્મને સતત દોડતી રાખે છે. દેખીતી રીતે જ ફિલ્મનું ટાર્ગેટ ઓડિયન્સ યંગિસ્તાન છે, એટલે જુવાનિયાંવને મજા પડે એવા તમામ મસાલા એમાં ઠપકારવામાં આવ્યા છે. ફોર એક્ઝામ્પલ, લગ્ન પહેલાં જ ‘ગોટ મેરિડ’નું સ્ટેટસ અપડેટ કરી નાખતી હિરોઈન પોતાની વર્જિનિટી તોડવા માટે એક સેકન્ડનો પણ વિચાર નથી કરતી, પરંતુ પિતાજીનું દિલ ન તૂટે એ માટે પોતાનાં તમામ સપનાં તોડી નાખવા તૈયાર થઈ જાય છે! વળી, આ ફિલ્મ કરણ જૌહરના ધર્મા પ્રોડક્શનની છે એટલે એમાં શાદી-બ્યાહ, નાચગાના ઉપરાંત ગે જોક્સ વગેરે તો હોય જ.